CELEX: 32020R0763
Language: ro
Date: 2020-06-09 00:00:00
Title: Regulamentul (UE) 2020/763 al Comisiei din 9 iunie 2020 de modificare a anexei la Regulamentul (UE) nr. 231/2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului în ceea ce privește specificațiile pentru fosfatul tricalcic [E 341 (iii)] (Text cu relevanță pentru SEE)

10.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 182/8
               
            
         REGULAMENTUL (UE) 2020/763 AL COMISIEI
         din 9 iunie 2020
         de modificare a anexei la Regulamentul (UE) nr. 231/2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului în ceea ce privește specificațiile pentru fosfatul tricalcic [E 341 (iii)]
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 14,
         având în vedere Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), în special articolul 7 alineatul (5),
         întrucât:
         
                     (1)
                  
                  
                     Regulamentul (UE) nr. 231/2012 al Comisiei (3) stabilește specificațiile pentru aditivii alimentari enumerați în anexele II și III la Regulamentul (CE) nr. 1333/2008.
                  
               
                     (2)
                  
                  
                     Specificațiile respective pot fi actualizate în conformitate cu procedura comună menționată la articolul 3 alineatul (1) din Regulamentul (CE) nr. 1331/2008, fie la inițiativa Comisiei, fie în urma unei cereri.
                  
               
                     (3)
                  
                  
                     La 28 septembrie 2018, a fost depusă o cerere de modificare a specificațiilor privind aditivul alimentar fosfat tricalcic [E 341(iii)]. Cererea a fost pusă la dispoziția statelor membre în temeiul articolului 4 din Regulamentul (CE) nr. 1331/2008.
                  
               
                     (4)
                  
                  
                     Specificațiile actuale ale Uniunii prevăd că fosfatul tricalcic [E 341 (iii)] se obține prin neutralizarea acidului fosforic cu hidroxid de calciu. Solicitantul cere ca neutralizarea cu carbonat de calciu să fie inclusă ca alternativă.
                  
               
                     (5)
                  
                  
                     Potrivit solicitantului, hidroxidul de calciu este produs prin calcinarea carbonatului de calciu, care ar putea fi evitată dacă carbonatul de calciu ar fi utilizat direct ca materie primă. Solicitantul afirmă că principalul avantaj al utilizării directe a carbonatului de calciu este reducerea energiei de producție necesare, ceea ce conduce la un proces de producție mai durabil. Potrivit solicitantului, ambele procese de producție conduc la același produs final, fosfatul tricalcic [E 341 (iii)], și anume care nu conține alte impurități decât cele menționate în Regulamentul (UE) nr. 231/2012.
                  
               
                     (6)
                  
                  
                     Cererea a fost discutată în cadrul Grupului de lucru al experților guvernamentali privind aditivii. Luând în considerare informațiile furnizate de solicitant, precum și feedbackul primit de la grupul de lucru respectiv, Comisia a considerat că modificarea propusă a specificațiilor pentru fosfatul tricalcic [E 341 (iii)] nu este susceptibilă a avea un efect asupra sănătății umane.
                  
               
                     (7)
                  
                  
                     Deoarece utilizarea carbonatului de calciu ca alternativă la hidroxidul de calciu în procesul de producție al fosfatului tricalcic [E 341 (iii)] constituie o actualizare a listei Uniunii, care nu este susceptibilă a avea un efect asupra sănătății umane, nu este necesar să se solicite avizul Autorității Europene pentru Siguranța Alimentară în conformitate cu articolul 3 alineatul (2) din Regulamentul (CE) nr. 1331/2008, iar specificațiile trebuie să fie modificate.
                  
               
                     (8)
                  
                  
                     Prin urmare, anexa la Regulamentul (UE) nr. 231/2012 ar trebui modificată în consecință.
                  
               
                     (9)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexa la Regulamentul (UE) nr. 231/2012 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 iunie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 354, 31.12.2008, p. 16.
         
            (2)  JO L 354, 31.12.2008, p. 1.
         
            (3)  Regulamentul (UE) nr. 231/2012 al Comisiei din 9 martie 2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului (JO L 83, 22.3.2012, p. 1).
      
      
         
            ANEXĂ
            În anexa la Regulamentul (UE) nr. 231/2012, la rubrica referitoare la „E341 (iii) fosfat tricalcic” definiția se înlocuiește cu următorul text:
            
               
                           „Definiție
                           
                        
                        
                           Fosfatul tricalcic constă într-un amestec variabil de fosfați de calciu obținuți prin neutralizarea acidului fosforic cu hidroxid de calciu sau carbonat de calciu și având compoziția aproximativă 10CaO·3P2O5·Η2O”